In nomine sanctæ et individuæ Trinitatis. Karolus gratia Dei rex. Quidquid locis divinis cultibus mancipatis, aut conferendo largimur, aut restituendo reddimus profuturum nobis ad æternam beatitudinem facilius obtinendam procul dubio confidimus. Itaque notum sit omnibus sanctæ Dei Ecclesiæ fidelibus præsentibus atque futuris, quia ad deprecationem atque saluberrimam admonitionem reverendi viri Jonæ Heduorum pontificis, complacuit præcellentiæ nostræ pro peccatorum nostrorum absolutione, basilicam in honore sanctæ et vivificæ Crucis olim fundatam et negligentia rectorum eversam sive destructam, cum terris sibi adhærentibus, hoc est a via publica usque ad murum præmissæ civitatis, spatii perticarum quatuordecim et altera fronte perticarum duarum et pedum quatuor, altera vero item duarum, et pedum duorum mediante assensu illustris comitis Isembardi cujus dominio habebatur, sanctæ matri ecclesiæ ante fatæ civitatis in honore beati Nazarii martyris dicatæ pleniter reddendo restituere ac summa mobilitate libuit nobis restituendo reddere. Quare altitudinis nostræ scriptum hoc fieri jussimus per quod memoratam ecclesiam cum suis pertinentiis eidem supradictæ ecclesiæ sedi restituentes constituimus atque firmamus ut sine cujuspiam contradictione aut repetitione liceat prænominato venerabili episcopo Jonæ et successoribus ejus eam habere et sicut alias ipsius matris ecclesiæ facultates canonica ordinatione disponere sive administrare, quam etiam pro nostra suaque æterna salute in pristinum statum decrevimus restituendo reformari. Ut autem hæc sublimitatis nostræ restitutio pleniorem semper in Dei nomine obtineat vigorem, manu propria subter eam firmavimus et annuli nostri impressione signari jussimus. Signum Karoli gloriosissimi regis. Gislebertus notarius ad vicem Hludovici recognovit. Data VII kal. augusti, anno XV, indictione Ia, regnante Karolo gloriosissimo rege. Actum Bituricas civitate, in Dei nomine feliciter. Amen.